runetrust/blame-folketinget-dk huggingface dataset:
Marianne Jelved (RV), 2010-06-16:
Hvis ikke regeringen havde haft en opgangstid uden lige i 00’erne, hvor man fik ekstraordinære nordsøindtægter og ekstraordinære pensionsafkastbeskatningsindtægter, som man kunne betale gælden ned på, så havde Danmark haft en endnu større gæld, for det var det, der gjorde det, nemlig det ekstraordinære i opgangsperioden.
Jacob Jensen (V), 2024-01-30:
Det kan både være med uanmeldt og opfølgende besøg, og det gælder både i forhold til pelsdyravl og alle andre former for produktion eller dyr i det hele taget, fordi Fødevarestyrelsens opgave som myndighed er at sikre – med de ressourcer og måder, man arbejder på, dvs. datadrevet, risikobaseret osv. – at reglerne bliver efterlevet.
Lars Løkke Rasmussen (V), 2008-05-15:
For det betyder sådan set, at man forener en masse gode hensyn: hensynet til, at kommunerne er forskellige og skal have rum til at udvikle sig forskelligt, mulighederne for, at kommunerne kan søge indflydelse på de rammevilkår, der påvirker dem og jo i virkeligheden også søger indflydelse på efterfølgende lovgivning m.v., altså hvilke prioriteter der skal være i den nationale politik, samtidig med at den til enhver tid siddende regering har en mulighed for at tage en vis styring på, hvordan den kommunale økonomi, som altså fylder stadig mere i den offentlige økonomi, udvikler sig.
Frank Dahlgaard (UP), 2001-03-21:
Jamen spørgsmålet er helt klart: Vil ministeren erkende, at man i SFI-undersøgelsen har renset for en række lønforskelle, som der jo er, og for en række forhold, der er relevante, herunder arbejdstid, uddannelse, anciennitet, men ikke for andre, som jeg nævnte, nemlig ganske klart arbejdsindsats, produktivitet, engagement, ansvar og sikkerhed i ansættelsen.
Flemming Hansen (KF), 2004-05-18:
Den nye struktur vil anspore kommunerne til f.eks. at effektivisere bustrafikken og måske overveje at anvende mere fleksible busløsninger i områder med begrænset efterspørgsel, og endelig har kommunerne den mulighed at beslutte sig for at give større tilskud til den kollektive trafik.
Rosa Lund (EL), 2022-02-08:
Jeg tror ikke, det er nogen hemmelighed – og det kan jeg måske så bare skuffe hr. Morten Dahlin med – at Enhedslisten vil støtte enhver lempelse af de her regler, og det er jo også lidt det, jeg hører ministeren lægge op til, i hvert fald på nogle områder.
Jann Sjursen (KRF), 2002-05-30:
Men netop fordi hr. Mogens Lykketoft selv sagde, at nationale patentløsninger ikke findes, må jeg alligevel spørge, når vi ser på Socialdemokratiets bidrag til debatten om regeringens udlændingepakke, om det netop ikke er det, som Socialdemokratiet også har indskibet sig på, når man f.eks. siger ja til en ny 24-års-regel for familiesammenføring.
Kaare Dybvad Bek (S), 2020-01-23:
Deres situation kan man da godt diskutere, men de oplysninger, som jeg blev præsenteret for, dengang vi diskuterede det med den daværende erhvervsminister, var, at det først og fremmest ville være i de store byer, der ville være en stor tilskyndelse økonomisk til at omdanne sin andelsbolig til ejerbolig.
Hans Andersen (V), 2004-05-11:
en bred vifte af tilbud til forældrene, det være sig rådgivning, kompensation for tabt arbejdsfortjeneste, dagtilbud, tilbud om personlig hjælp og pleje, aflastning, hjælpemidler og meget mere; alt sammen tilbud, der skal medvirke til at sikre en hverdag så tæt på det normale som muligt for familier med handicappede børn, sådan som det er beskrevet i lov om social service
Jacob Mark (SF), 2015-11-20:
Først og fremmest, hvis det ikke havde været, fordi man ville nakke ungdomsuddannelserne, så havde vi ikke noget imod, at man satte flere penge af til politi, men dernæst er det ikke vores opfattelse, at man skal frihedsberøve alle de uskyldige mennesker, der kommer herop, for det kan vi ikke.
Marianne Jelved (RV), 2010-01-13:
Jeg kan ikke lade være med at tænke på de fire egenskaber, som er malet på muren ved montrene med grundloven, nemlig lovsind, retsind, frisind, storsind, for jeg synes, at det her lovforslag og den politik og den tradition, der ligger bag, er udtryk for den generøsitet, som de fire egenskaber tilsammen udtrykker.
Morten Bødskov (S), 2013-04-12:
Af den grund fremsatte jeg også sidste år et lovforslag, der blev vedtaget med Folketingets brede tilslutning, og som skaber bedre sikkerhed for mekanikere og servicemedarbejdere, der bliver kaldt ud til havarerede køretøjer, der holder i nødsporet på landets motor- og motortrafikveje.
Hans Christian Schmidt (V), 2002-11-07:
Der vil jo alligevel være flere, der stiller spørgsmål til forskellige modeller og kommende modeller, og så må vi se: Hvad er økonomien i det, og hvad er op og ned? Efter at jeg har været inde i den her debat og har fået lov til at følge forslagene og læse høringssvarene og også har besøgt stedet, så vil jeg bare sige, at jeg er sikker på, at vi får brug for de 5 år, når vi skal ind og vurdere de her forslag og måske også nye forslag, måske også: Hvordan finder vi økonomien, og hvordan - og det er i hvert fald vigtigt for os - kan vi også tilfredsstille de mennesker i lokalbefolkningen, som skal være en del af det, og som skal have medejerskab til det?
Pernille Rosenkrantz-Theil (EL), 2004-03-30:
Og så er det selvfølgelig sådan, at det ikke nødvendigvis er i udvalget, som vi jo har brugt meget aktivt mellem første og anden behandling, at der kan være behov for, at vi får noget tid til at kigge på lovgivningen der. Det er tydeligvis ikke i Venstres interesse, og det er tydeligvis ikke i regeringens interesse, at vi sikrer, at de huller bliver lukket.
Eigil Andersen (SF), 2008-01-25:
Jeg vil gerne spørge, om ordføreren ikke er bekymret for, at der i de virksomheder - hvoraf nogle oven i købet ikke har overenskomst, og som også kan være meget må virksomheder - i de her situationer kan ske det, at man forhandler om forskellige ting mellem ledelse og de ansattes repræsentanter, men at det bliver meget uklart for parterne, hvad der egentlig er talt om, fordi det ikke er dokumenteret, og at hvis en sådan eventuel uenighed skal videreføres i form af retssager eller lignende, mangler der simpelt hen klar dokumentation af, hvad der egentlig er foregået.
Kristian Thulesen Dahl (DF), 1999-11-03:
Jeg vil sige til statsministeren: Jeg kan finde flere eksempler på, at man bliver forpligtet til at gøre et eller andet, mens man ønsker det afprøvet ved det danske domstolssystem, og først når tvisten er tilendebragt, kan man så blive tvunget til f.eks. at betale den pågældende bøde, eller hvad det måtte være.
Peter Skaarup (DF), 2012-05-15:
Jeg kan så sige, at vi selvfølgelig skal passe på som politikere ikke selv at kunne bestemme sådan noget, men i stedet for hele tiden at vente på, hvad Straffelovrådet, Rigsadvokaten eller Rigspolitiet siger, kunne det nogle gange godt være en fordel, at vi som folkevalgte trådte i karakter og sagde: Det mener vi.
Jørgen Arbo-Bæhr (EL), 2006-11-14:
Jeg vil sige til hr. Jacob Axel Nielsen, at jeg beklager meget at skulle sige det, men hvis det er sådan, at middellevetiden vokser med et vist antal år, betyder det, sådan som vi kender udviklingen i dag, og som man stort set kan regne ud det også vil være i fremtiden, at forskellene vokser.
Finn Sørensen (EL), 2014-03-18:
Jeg er også glad for ordførerens, man kan sige henvisning til, at der nok er nogle sammenstødsproblemer imellem det lovforslag, vi behandler her, og lovforslag nr. L 114, som behandles i et andet udvalg, for ikke at tale om, at der måske også er et sammenstød med en helt tredje lovgivning om erhvervsdrivende fonde.
Jesper Petersen (S), 2025-11-07:
Derudover er der også et element, der jo i realiteten handler om styrkede muligheder for borgerne og rettigheder for borgerne i forbindelse med udbygning af elnettet ved bl.a. at indføre ensartet klageadgang for naboer til elnet og mulighed for tidlig overtagelse af ejendomme i de særlige tilfælde, hvor ejeren måtte ønske det.
Poul Erik Dyrlund (S), 1999-10-14:
Jeg ved ikke, hvem det er, der optræder usmageligt, for når jeg tænker på den ansvarlighed, som blev lagt for dagen fra både arbejdsgiverside og lønmodtagerside under sygeplejerskekonflikten, må jeg betragte det udsagn, der kom fra hr. Tom Behnkes side som decideret citatfusk, som kun har
Jan Petersen (S), 2001-10-04:
Men den samlede beskrivelse af, hvad forsigtighed indebærer, mener jeg bliver nødvendig at diskutere også i forbindelse med forhandlingerne, ikke fordi det ikke må foregå her, men fordi det færdige billede af, hvad det er for en økonomi, Danmark har, når finansloven er vedtaget, skal give et signal om forsigtighed lige nu.
Orla Hav (S), 2020-03-10:
I værste fald kan jeg godt se, at det sådan ud fra en administrativ tilgang til det er smart at bruge sådan et udtryk, men jeg synes ikke, det giver den almindelige danske borger et reelt indtryk af, hvad det er for en lov, vi har med at gøre, og hvad det er for nogle formuleringer, vi har med at gøre, og hvad det er for en overskrift.
Troels Ravn (S), 2019-12-05:
Kan ordføreren så også på samme vis give mig ret i, at de gældende skatteregler for fri telefon videreføres uændret i dag, og at det, hvis, såfremt, ifald man gennemfører den skattelettelse fra de borgerlige, som var stillet i udsigt, så ville have en ubalance, en klart socialt skæv profil?
Jørgen Arbo-Bæhr (EL), 2005-04-27:
Mange betragter det måske ikke som et arbejdsmiljøproblem, men for grupper som jordog betonarbejdere, bybuschauffører, cykelbude osv. er det faktisk et stadig mere omfattende arbejdsmiljøproblem, som vi måske kan sætte fokus på i forlængelse af, at vi her kun sætter fokus på den røg, der kommer ud af munden på folk, og ikke på den røg, der kommer ud af biler.
Lotte Rod (RV), 2018-11-06:
For det første tager man her et forkert skridt ved at åbne for mere magtanvendelse, som man ikke har i dag, og for det andet hørte jeg godt før, at Socialdemokraterne prøvede at sige, at alle børneorganisationerne, socialrådgiverne, pædagogerne fuldstændig må have misforstået det her lovforslag.
Brian Mikkelsen (KF), 2004-01-23:
Inden for kulturområdet har vi bedt det nyoprettede Kunstråd om at forholde sig til redegørelsen og anbefalingerne i »Sprog på spil« vedrørende fremme af original ny dansk litteratur, tilgængelighedsgørelse af ældre litteratur digitalt og i bogform samt udbredelsen af kendskabet til dansk litteratur på flere sprog.
Line Barfod (EL), 2004-12-14:
Det, der kommer til at gælde i hovedstadsområdet, er, at hovedstadsområdet – fordi der er et meget højt omkostningsniveau i H:S i dag, og fordi reformen jo netop tager sigte på at skabe en mere retfærdig fordeling af ressourcerne, og fordi hovedstadsområdet også er det sted, hvor det er lettest at få øje på, at der er mere at komme efter samarbejdsmæssigt – vil være i en situation de kommende år, hvor den stigningstakt, der er udsigt til, altså den stigning, der er i sundhedsudgifterne, vil være mere beskeden end i resten af landet.
Mette Thiesen (NB), 2020-12-18:
er enige i intentionen i et beslutningsforslag, kommer Dansk Folkeparti så ikke til at stemme for Nye Borgerliges forslag, ligesom vi i øvrigt stemte for Dansk Folkepartis beslutningsforslag, både da det blev vurderet til ikke at ligge inden for rammerne af grundloven, og da det blev vurderet til at ligge inden for rammerne af grundloven?
Morten Helveg Petersen (RV), 2005-12-14:
Så kommer Velfærdskommissionen jo i øvrigt med nogle fantastisk interessante forslag vedrørende globaliseringen generelt, ikke mindst med hensyn til, hvordan det skulle kunne lykkes det danske samfund at tiltrække udlændinge, som forhåbentlig kan gå ind i arbejdsstyrken og arbejde fra den første dag, de er i samfundet.
Katrine Robsøe (RV), 2023-12-06:
Men der er også rigtig mange unge, der vil blive ramt af det; de kan ikke længere bare kan få lov til at starte på et studie med visheden om, at hvis det viser sig ikke at være det rigtige, så er der stadig væk et su-system, der tager hånd om dem og sørger for, at de også har ordentlige forudsætninger for at komme igennem det studie, som de fandt ud af egentlig var det rigtige, det, der gav dem motivation, og det, der var det rigtige der.
Margrethe Vestager (RV), 2005-03-02:
Det, der jo er kernen i det, er, at forslaget er endnu et skridt i retning af statsskole, endnu et skridt i retning af, at det er staten, der skal bestemme, hvilke vilkår der skal gælde for skolerne, og en indskrænkning af det kommunale selvstyre.
Jesper Langballe (DF), 2008-10-21:
Jeg har lige drøftet det med Dansk Folkepartis uddannelsesordfører, hr. Martin Henriksen, og vi var enige om, at nu, da der bliver oplyst om, at der er flere og flere, der går tilbage til det gammeldags princip på landet med små forskoler, der går til 6. klasse, kunne det jo tale for - hvis det bliver udbredt - at man så kunne løse noget af problemet ved at sige, at så flyttes konfirmationen til 6. klasse.
Peder Hvelplund (EL), 2024-11-06:
Der er hospitaler i nærområdet, som har taget deres del af patienter, men de hospitaler er i forvejen overfyldte, og problemet er jo også, at der er tale om patienter, som har så voldsomme behov for også komplicerede behandlingsforløb, at det simpelt hen ikke længere er en mulighed.
Pernille Frahm (SF), 2008-05-07:
Jeg håber, han alligevel hører med et halvt øre, hvad jeg siger, for selv en lille fejlprocent betyder jo, at når der efterfølgende skal mineryddes, og det skal der jo, så vil man være nødt til at lave de samme sikkerhedsforanstaltninger for minerydderne, som man gør, når der er en lille fejlprocent.
Villy Søvndal (SF), 2002-04-18:
Hvis man orienterer sig syd for Dybbøl i den internationale debat, så kan man da ikke undgå f.eks. på sikkerhedsområderne at bemærke, at på stort set samtlige afgørende spor er der konflikt. Jeg er selvfølgelig enig i den banalitet, at man skal løse det ved forhandling.
Jan Trøjborg (S), 2002-02-26:
Ja, ministeren gør da et ihærdigt forsøg på at tale uden om kernediskussionen, men er det virkelig sådan, at jeg skal forstå ministerens svar således, at ja, regeringen ønsker at fortsætte de udmeldte besparelser på budgetoverslagsårene på universiteterne, på grundforskningen, på den teknologiske service i forhold til erhvervslivet?
Kristian Jensen (V), 2009-04-22:
Det synes jeg da er positivt, det er da med til at gøre, at de har et større rådighedsbeløb, det er med til at gøre, at de har flere muligheder for at vælge at bruge pengene til de forskellige fornødenheder, de måtte have interesse i, uanset om det er kulturelle ting, om det er fødevarer, om det er tøj, oplevelser, bolig, eller hvad det er.
Carolina Magdalene Maier (ALT), 2017-05-17:
Og jeg synes da helt klart, at vi kan lave en høring, hvor vi inviterer nogle af de eksperter ind, som vi også har nævnt i dag, og som givetvis kan hjælpe os med at finde ud af, hvordan det sådan lige er – og selvfølgelig også Styrelsen for Patientsikkerhed – vi definerer de spørgsmål, der skal stilles.
Pernille Rosenkrantz-Theil (EL), 2002-03-20:
Jeg ville ellers heller ikke have trukket debatten unødigt, men det provokerer mig alligevel, at man siger »væk med formynderiet, frihed til selv at vælge« med en så enorm entusiasme, når man nu ved, hvad der ligger bag denne retorik.
Lissa Mathiasen (S), 2004-06-01:
Hvis man kigger på analysen, er det faktisk meget skræmmende at se - og man kan i øvrigt undre sig lidt over, at regeringen overhovedet ikke vil forholde sig til de spørgsmål, der bliver stillet - at det må konstateres, at gennem de sidste 20 år er der sket nogle meget store forandringer af beboersammensætningen i den private sektor kontra den almene sektor, også når det gælder socialt svagt stillede mennesker. Regeringens eget udspil til løsning af problemer med ghettodannelse er et meget tydeligt eksempel på, at den heller ikke her vil forholde sig til virkeligheden.
Pia Christmas-Møller (KF), 2002-10-03:
Når vi fra konservativ side har sagt, at vi vil have lettet skatten på arbejdsindkomst, er det jo, fordi vi ser det som en helt afgørende forudsætning for at øge arbejdsudbuddet og derigennem sikre, at vi kan øge vore velfærdsmuligheder i de kommende år.
Erling Bonnesen (V), 2006-01-26:
Det virker faktisk meget godt, når man får et lokalt engagement på banen, for de ved lige præcis, hvor skoen trykker, så jeg synes, det ville være et fint svar til turistorganisationerne, at lige præcis i de vækstfora, som nu kommer på banen, kan man være med til at målrette og koordinere markedsføringen udadtil.
Birgitte Josefsen (V), 2008-01-10:
For jeg synes, at regionerne i hvert fald skal huske på, at hvis man nedlægger nogle almene psykiatriske sengepladser, fordi man synes, der er for mange dér, så burde man kigge på, at det godt kunne være, at man skulle holde fast i antal sengepladser, men oprette dem på de specialiserede områder, hvor der i høj grad er behov for dem.
Ole Stavad (S), 2000-05-02:
Men den bestemmelse, vi her har om ikrafttræden, er nøjagtigt identisk med det, og der er også her en bemyndigelse til erhvervsministeren til, at når man har lavet aftalen, kan lovforslaget sættes i værk. Alt i alt tak for en positiv modtagelse og tak for en parathed til at behandle det her lovforslag med den korte frist og også for signalet om, at man er parat til at bære det igennem inden sommerpausen.
Tove Videbæk (KRF), 2000-05-26:
Det kan da heller ikke være rimeligt. Vi har i ændringsforslaget lagt op til, at det skal være op til sundhedsministeren at fastsætte reglerne om betaling, det vil sige, at hvis sundhedsministeren beslutter, at det skal koste 0 kr. at få behandling for barnløshed, så skal prisen på at adoptere også nærme sig 0 kr.
Torben Rechendorff (KF), 1997-12-09:
Det lyder i vores ører alt sammen som nødvendigt og rimeligt, men det er klart, at når vi taler om aftalelicenssystemet, så kan man godt spørge, om det er under så hastig og løbende udvikling, at det overhovedet er muligt at lave en lovformulering, der kan dække selve begrebet.
Bjarne Corydon (S), 2015-03-18:
Og interessen bliver jo kun større af, at Venstre ikke selv vil fortælle noget om, hvad Venstres politik går ud på, altså hvor det er, den her nulvækst rammer, hvilke dele af den offentlige sektor vi taler om, og hvor det er, man ønsker at nedbringe ressourcerne og bruge færre penge på væsentlige offentlige formål.
Colette L. Brix (DF), 2004-02-17:
Ifølge forordningen skal vi så fastsætte regler for, hvordan forordningen skal anvendes på en række områder, og Dansk Folkeparti har med tilfredshed noteret sig, at vi med lovforslagene lægger op til, at SE-selskaber med hjemsted i Danmark behandles som almindelige aktieselskaber. Vi er også tilfredse med muligheden for, at aktionærer og kreditorer kan få indløsning, hvis de på en generalforsamling modsætter sig en fusion eller flytning og dermed overgang til et EU-selskab.
Stinus Lindgreen (RV), 2020-11-19:
Jeg mener principielt ikke, at man bør udføre et irreversibelt indgreb uden medicinsk grund, men jeg anerkender, at spørgsmålet er kompliceret, og jeg respekterer fuldt ud, at flere af mine kollegaer i folketingsgruppen når frem til en anden konklusion end mig, og det kan vi godt rumme i Radikale Venstre.
Lene Espersen (KF), 2007-03-29:
Jeg vil sige til hr. Kim Christiansen, der spurgte til det økonomiske aspekt i den her sag, at det her på sigt vil medføre mindre udgifter for politiet, i og med at der er meget, der bliver effektiviseret, og at der ikke i samme grad bliver udgifter hvert år til de retsmedicinske undersøgelser af blodprøverne.
Villy Søvndal (SF), 2002-02-20:
Men hvis det kun er de tilfælde, hvor det er kommuner, der ikke har mulighed for at bygge, så synes jeg, det er svært at komme i tanker om andre end Christiansø på grund af fredningsbestemmelserne, og så er mit spørgsmål: Hvorfor så ikke fjerne denne her bestemmelse helt, hvis det eneste, vi taler om, er antallet af de 275 kommuner?
Lene Jensen (S), 2005-11-17:
Men de penge, de tjener – det ligger sådan set i den lov, vi vedtog tidligere på året – skal bruges til fripladser og stipendier til andre internationale studerende, og der er således ikke tale om en pengemaskine, som kan være med til at rette op på de taxametre, som også jeg anser for at være skrantende, på universiteterne.
Birthe Rønn Hornbech (V), 2004-01-30:
Men sandheden er måske, at fru Anne Baastrup håber på, at vage regler i børnekonventionen skal blive en del af dansk ret, som domstolene så bruger, og så kan fru Anne Baastrup håbe på, at domstolene fortolker det sådan, som fru Anne Baastrup og det her børneråd, hun henviser til, ønsker.
Ole Sohn (SF), 2010-12-15:
Jeg kan sige det på den måde, at vi er nødt til at tilrettelægge det offentlige på en sådan måde, at man flytter arbejdskraft fra administrative opgaver, som skal forenkles, enten over til den private sektor, hvor der snart bliver brug for det igen, eller over til ældresektoren, hvor der fortsat er behov for flere, eller ind i folkeskolen, hvor der er behov for flere.
Arne Rolighed (S), 2001-03-29:
Men min pointe er - og det er også til fru Ester Larsen og fru Margrete Auken - at når man i en behandlingssituation skal have en behandling i det danske sygehusvæsen, er det utrolig vigtigt, at der finder en god dialog sted imellem patienten og lægen, således at man har et velinformeret grundlag at gå ind i det behandlingsforløb med.
Lars Løkke Rasmussen (V), 2002-02-06:
Enten skal man gå til Forsikringsankenævnet, eller også skal man gå til Patientklagenævnet - og det bliver meget hurtigt noget teknisk noget. Det, der er den vigtige pointe her, er, at hvis der bliver begået fejl, hvis der sker noget utilsigtet, har man som patient, hvad enten man lader sig behandle - hvilket de fleste forhåbentlig gør - i det offentlige sundhedsvæsen, inden der er gået 2 måneder, eller privat, så har man den samme forsikringsdækning.
Morten Bødskov (S), 2008-01-30:
Og når det så bliver brugt og igen trukket frem i manegen som en anden hest - spørgsmålet om de 50 mia. kr. i den såkaldte kvalitetsfond - så har Finansministeriet egne svar jo sort på hvidt, og endda også i farver med fine kurver, afsløret, at der ikke er tale om nogen synderlig realvækst i investeringerne, hvad angår f.eks. mulighederne for at investere i daginstitutioner, i folkeskoler og andet.
Lene Espersen (KF), 2002-04-30:
Da fødevaresikkerheden hører under Fødevareministeriets ressort, har jeg fra min kollega fødevareministeren fået oplyst, at fødevarelovens hovedprincip for slagtning og slagtemæssig behandling af husdyr er, at den slags kun må finde sted på autoriserede slagterier.
Margrethe Vestager (RV), 2012-04-26:
Det, som finanspagten gør, er at skabe en ramme, det er at minde os om og gøre os ansvarlige over for det, som er meget grundlæggende, og som mange ordførere har været inde på, nemlig at det er en dårlig ting over for kommende generationer at bruge mere, end man kræver ind, for den gæld, man dermed laver, og de renter, der dermed skal betales, sender man videre til næste generation.
Karen Jespersen (V), 2008-05-29:
Det, der er afgørende, er, at forandringerne skabes i selskaberne, og her er chartret for flere kvinder i ledelse og en anbefaling fra det såkaldte Nørby-udvalg, der arbejder med de anbefalinger til en god selskabsledelse, et klart signal til virksomhederne om at være opmærksomme på de kompetencer og kvalifikationer, som både kvinder og mænd har.
Finn Sørensen (EL), 2015-03-26:
Spørgsmålet går på: Er der som led i det her forberedende arbejde foretaget en vurdering af lovforslagets konsekvenser for Danmarks muligheder for at leve op til de internationale konventioner og aftaler, vi er part i eller har ratificeret, om arbejde og menneskerettigheder og miljømæssig bæredygtighed?
Erling Oxdam (V), 1998-01-20:
Jeg synes, det er en god ting, at ministeren tager loven op til revision og hører på, hvad folk har at sige, og jeg synes også, at vi under udvalgsbehandlingen - nu har vi jo noget mere tid, selv om reglerne også skal gælde for 1998 - skal have hørt fra forskellige steder, om det nu er nok, og om vi kan lave en lov på dette grundlag.
Stine Brix (EL), 2014-05-28:
Det har ikke været en del af debatten, men jeg synes også, det er værd at nævne, at i den seneste mental health action-plan fra 2013 til 2020, som er udarbejdet af WHO, forpligter medlemslandene sig faktisk netop til at udvikle og implementere nationale handlingsplaner for selvmordsforebyggelse, og man forpligter sig også til at forsøge at reducere selvmordshyppigheden med 10 pct.